**eOppivan toimituskunnan kokous**

Aika 26.9.2018 kello 9.00-12.00

Paikka HAUS kehittämiskeskus Oy

Läsnä Raija Meriläinen puheenjohtaja
 Petteri Kallio esittelijä
 Tuula Aaltonen (skype)
 Päivi Hirvasmaa
 Tiina Kukkonen-Suvivuo varapuheenjohtaja
 Marjaana Laine
 Virpi Lappeteläinen
 Pia Palviainen
 Eija Aures sihteeri

1. **Kokouksen avaus**

Puheenjohtaja avasi kokouksen ja toivotti osanottajat tervetulleiksi.

Käytiin keskustelua Trellosta.

**Päätös:** Sovittiin, että joulukuussa arvioidaan Trellon käytettävyyttä toimituskuntatyön työvälineenä. Lisäksi sovittiin, että jokainen jäsen voi tuoda esityslistalle asioita ja mikäli kaikkia asioita ei ehditä käsitellä kokouksessa siirtyvät käsittelemättömät asiat automaattisesti seuraavan kokouksen asialistalle.

1. **Tuotantojen kieliversiot**

Käytiin vilkasta keskustelua tuotantojen kieliversioista. Toimituskunta piti tärkeänä, että kieliversioita toteutetaan. Petteri Kallio toi esiin, että päätös kieliversioista pitäisi olla selvillä jo suunnitteluvaiheessa, ja että ne lisäävät merkittävästi projektin työmäärää ja kustannuksia. Todettiin, että hankkeen aloitusvaiheessa pitää arvioida kriittisesti kunkin tuotannon kohdalla tarvitaanko kieliversioita. Todettiin, että kieliversioiden tarvetta on etenkin kunnallisella puolella. Toimituskunnan mukaan on erittäin tärkeää, että videoilla käytettävä käännöstermistö pysyy oikeana. Todettiin, että ministeriöllä/virastoilla on omia käännöspalveluita tuottavia tahoja ja yhteistyökumppaneita.

Marjaana Laine toi esille, että podcasteista tarvittaisiin ruotsin- ja englanninkielisiä versioita.

**Päätös:** Sovittiin, että Canvaan lisätään kohta kieliversiot (ruotsi/englanti/muut mahdolliset kielet). Lisäksi päätettiin, että mahdolliset kieliversiot tulevat ministeriön/viraston itsensä kustannettaviksi.

Päätettiin, että Trelloon lisätään kortti ruotsin-ja englanninkielisistä podcasteista. Asiaan palataan seuraavassa kokouksessa.

1. **Tuotantojen kokonaistilanne**

Petteri Kallio esitteli eOppivan tuotantojen kokonaistilanteen.

Tällä hetkellä tuotannossa ovat:

1. **Tietosuojakoulutus**: GRDP-koulutus kaikille. Hankkeen sopimus on allekirjoitettu ja ruotsinkielinen kieliversio on tulossa myöhemmin tekstitettynä ja ladattavana pdf:nä. Tuotannon julkaisuajankohta on 6.10.
2. **Valtiopassipilotti – konsernitoimijat**: Tällä hetkellä on videoitu kolme konsernitoimittajaa. Haastateltavien aikatauluongelmien vuoksi joudutaan keventämään alkuperäistä toteutussuunnitelmaa. Ongelmana on ”ihmispullonkaulat” eli sovitut aikataulut eivät pidä tai prosessissa mukana olevat henkilöt eivät ole sitoutuneet projektiin.

Keskusteltiin siitä, miten projektinomistajat ja asiantuntijat saataisiin sitoutettua ja prepattua projekteihin niin, että tuotannon aikataulusta ja sovituista kustannuksista pystytään pitämään kiinni. Pidettiin tärkeänä, että projekteissa mukanaoleville projektipäälliköille ja asiantuntijoille järjestetään koulutusta mm. pelikirjasta, canvojen täytöstä sekä lisäksi esiintymiskoulutusta ennen kuvaustilannetta. Todettiin, että tuotannot tulisi aikatauluttaa vuodeksi niin, että oikeat henkilöt voitaisiin kutsua järjestettäviin tilaisuuksiin.

**Päätös**: Päätettiin järjestää kaksi kertaa vuodessa kick-off tilaisuus tuotantojen projektipäälliköille ja hankkeissa mukanaoleville asiantuntijoille. Ensimmäinen tilaisuus järjestetään tammikuussa 2019 ja toinen ensivuoden elo-syyskuussa. Sovittiin, että eOppiva-tiimi tekee lyhyen esiintymisvideon ja lista kutsuttavista henkilöistä on valmiina joulukuussa.

1. **Lista hankittavista tuotannoista**

Keskusteltiin Sovelto channelin –kurssisisällöstä. Todettiin, että eOppivalla on tällä hetkellä käytössä 95% Sovelto channelin kurssisisällöstä. Toimituskunnalla ei ole tietoa siitä, kuinka monella valtiotoimijalla on voimassaoleva sopimus Sovelton kanssa. Lisäksi todettiin, että osa Sovelton kurssisisällöstä on vanhaa eikä sitä ole päivitetty.

Muita ostettavien tuotantojen mahdollisia toimittajia ovat Academy of Brain ja Oppimaan oppiminen sekä Trainers house.

Petteri Kallio on ollut yhteydessä Trainers Housiin ja keskustellut neuvotteluvalmennuksen hankinnasta. Päivi Hirvasmaa totesi, että ”työn tekemisestä tehokkaammin” tarvittaisiin koulutusta. Toimituskunnan mielestä olisi hyvä, että eOppivalla olisi ns. ”tähtituotteita”, jotka olisivat lyhyemmän ajan katsottavissa ja ne toimisivat eOpppivan sisäänvetotuotteina, joiden käyttäjämäärä olisi rajoitettu esim. tuhanteen.

Petteri Kallio toi esille, että ”premium-tuotteista” voitaisiin järjestää lanseeraustilaisuus, jossa paikalla olisivat kouluttajat ja tuote saisi näkyvyyttä. Keskusteltiin siitä, nähdäänkö yksittäisen kurssin blogit, uutiskirjeet ja tiedotteet liian markkinallisina. Esitettiin, että lanseeraustilaisuudet järjestettäisiin kvartaaleittain ja niissä olisi mukana useampi valmis tuotanto. Marjaana Laine ehdotti, että tuotelanseerauspaikkana voitaisiin käyttää myös Tiedekulman tiloja.

**Päätettiin:** Petteri Kallio pyytää Trainers houselta tarjoukset Neuvottelutaito- sekä Opi nopeammin – työskentele tehokkaammin -videoista ja seuraavassa kokouksessa päätetään kumpi videoista hankitaan eOppivan kurssitarjontaan ”ns. sisäänvetotuotteeksi”. Lisäksi päätettiin, että Petteri Kallio tekee ehdotuksen tuotelanseerauksesta, joka esitellään seuraavassa kokouksessa.

1. **Tuotantoon tulevat hankkeet**

Toimituskunta esitti huolensa siitä, että canvan täytettyään asiakas ei pysty hahmottamaan kuinka paljon resursointia hanke tarvitsee asiakkaan puolelta tai mikä on valmiin tuotannon kokonaispituus. Todettiin, että kyseessä on uudenlainen toimintapa ja tuotannoissa edetään käsikirjoituksen mukaan, hiotaan voimassaolevia käytäntöjä sekä harjoitellaan vuotta 2019 varten. Mikäli käsikirjoitukseen tulee tuotantovaiheesssa muutoksia, jotka vaikuttavat merkittävästi kustannuksiin tulee asia käsitellä uudelleen toimituskunnassa.

Päivi Hirvasmaa kertoi, että AVIssa tehdään päätökset joulukuussa seuraavan vuoden tuotannoista. Todettiin, että eOppivassa pyritään samaan, mutta Petteri Kallio esitti huolensa siitä että, jos kaikki lyödään lukkoon kerralla ja vuoden aikana tulee akuutisti toteutettavia/maksullisia tuotantoja eOppiva-tiimi ei pysty vastaamaan haasteeseen eli tällä toimintamallilla reagointikyky katoaa. Esitettiin, että tuotannoilla pitäisi olla kiireellisyysaste.

Marjaana Laine kertoi, että rekrytointikoulutus odottaa ”Virkamies valitaan –oppaan” päivitystä ja että opas tulee osaksi rekrytointikoulutusta. Kyseessä on rekrytoinnin yleiskurssi esimiehille.

Virkamiesruotsi –tuotannossa canva 1 on tekeillä ja kun se on saatu valmiiksi tulee asia toimituskunnan käsittelyyn.

Päivi Hirvasmaa kertoi, että AVIn valmiina olevaa tuotantoa siirrettäisiin mahdollisesti eOppivaan. Pidettiin tärkeänä, että eOppiva voisi hyödyntää Avin jo olemassa olevaa koulutusmateriaalia. Ennen siirtoa tulee kuitenkin selvittää videoiden oikeudet ja siirrosta mahdolliset kustannukset. Asia siirrettiin seuraavaan kokoukseen.

**Päätös:** Päätettiin, että mikäli tuotannossa ilmenee poikkeavuuksia käsikirjoitusvaiheen jälkeen tulee asia käsitellä uudelleen toimituskunnassa. Päätettiin lisätä tuotannoille kiireellisyysasteet ja asian käsittelyä jatketaan seuraavassa kokouksessa.

Lisäksi päätettiin:

**Valmentava johtaminen:** Toimituskunta puolsi curie-tasoista toteutusta/tuotantoa hankkeen rahoituksella. Todettiin, että kielikäännökset tulee lisätä canvaan.

**Suomen valtionhallinto in English**: Toimituskunta puolsi curie-tasoista toteutusta/tuotantoa hankkeen rahoituksella.

1. **Virastojen kanssa tehtävä yhteistyö**

Toimitusneuvosto totesi, että periaatteellinen keskustelu pitäisi käydä siitä miten eOppivan resursseja jaetaan hankkeen puitteissa versus eOppivan maksullinen liiketoiminta. Asiasta tarvitaan HAUSin ja VM:n johdon linjaus.

Todettiin, että tällä hetkellä maksullisten tuotantojen seuraaminen Trellosta on hankalaa ja esitettiin, että maksulliset tuotannot siirrettäisiin Trellossa omalle sarakkeelle. Samalla todettiin, että toimituskunnalla ei ole valtuuksia päättää maksullisista kursseista ja ne tuodaan jatkossa toimituskunnalle tiedoksi.

Keskusteltiin siitä, miten HAUSin maksullinen toiminta näkyy eOppivan kurssien yhteydessä. Pidettiin tärkeänä, että oppija löytäisi kaiken olennaisen eOppivan kautta. Todettiin, että asiasta on ristiriitaisia mielipiteitä tällä hetkellä.

**Päätös:** Päätettiin muuttaa maksulliset tuotannot Trellossa omalle sarakkeelle ja samalla päätettiin jatkaa keskustelua maksullisen toiminnan näkymisestä eOppivassa seuraavassa toimituskunnan kokouksessa.

Petteri Kallio esitteli toimituskunnalle tällä hetkellä tuotannossa olevat maksulliset tuotannot:

**Innovaatiokyvykkyys virkamiehille**: Sitra on hyväksynyt tarjouksen ja kyseessä on iso projekti, joka sitoo resursseja. Projekti menee tuotantoon heti ja se valmistuu 1.11. Valmis tuotanto tulee eOppivaan.

**Paikkatietokoulutus**: Hanke tehdään asiakkaan rajoituksella ja asiakas haluaa tuoda tuotannon eOppivaan. Hankkeesta lähtee tarjous asiakkalle ja kyseessä on Curie-tason toteutus.

**Scrum- ja Agile –koulutus:** HAUSin koulutustarjontaan on tulossa keväällä Scrum-master –koulutus. Kouluttajan kanssa on sovittu kevyistä introvideoista ja videot olisivat kaikkien saatavilla. Asiakkaat ohjataan linkin kautta HAUSin sivuille. Projekti tehdään HAUSin tuotantona ja tuote on ns. ”sisäänheittotuote” ja tuotanto valmistuu lokakuun loppuun mennessä.

**Rainbow rights –koulutus:** Kyseessä on OM:n hanke yhdenvertaisuusasioista. Hankkeesta on ensimmäinen tapaaminen tulossa.

**Sisäinen valvonta 2:** Haas/Palkeet sopimuksen mukaan HAUS tuottaa yhden digitaalisen videon asiakkaalle. Palkeiden oma kouluttaja tulee mukaan projektiin. Tavoitteena on, että lopputuote olisi avoin kaikille opiskelijoille. Asiasta käydään keskustelua Palkeiden kanssa.

1. **eOppivan väliarviointi**

Raija Meriläinen esitteli eOppivan väliarviointia. Arvioinnissa keskityttiin neljään teemakokonaisuuteen: 1. eOppivan taustaan, 2. nykytilanteeseen, 3. tulevaisuuteen sekä 4. osaamiseen ja oppimiseen valtionhallinnossa. Väliarviointi perustuu viiden henkilön haastatteluihin (Juha Sarkio VM, Kati Kivistö OM, Marjaana Laine VM, Ruut Pylvänäinen OKM ja Riitta Paalanen Tulli). Haastattelijana toimi Raija Meriläinen.

Arvioinnissa tuli esille, että haastateltavat nostivat tärkeäksi asiaksi kurssien kategorisoinnin eri teemojen alle ja lisäksi haastatellut pitivät tärkeänä sitä, että kursseista tulisi ilmetä minkä tasoisesta (perus/syventävä) koulutuksesta on kyse ja tulisiko tämä ilmetä jo canva 1-vaiheessa. Todettiin, että eOppivan kurssit ovat tarkoitettu mahdollisimman laajalle kohderyhmälle. Haastateltavat toivat esille tarpeen ”kurssitarjottimesta” sekä asiakaskokemuksen hyödyntämisestä sekä siitä, että opiskelijaa olisi kannustettava koko kurssin suorittamiseen.

Asian käsittelyä jatketaan seuraavassa kokouksessa.

1. Kokouksen päätös

Puheenjohtaja päätti kokouksen.

Kokouksen vakuudeksi:

Raija Meriläinen Eija Aures
puheenjohtaja sihteeri